Forstjóri Síldarvinnslunnar segir að sér þyki sérstakt þegar sagt er að kaup fyrirtækisins á Vísi í Grindavík leiði til samþjöppunar aflaheimilda. Með kaupunum flytjist eignarhald á öflugri útgerð frá sex manna fjölskyldu yfir til fimmþúsund manna hlutafélags á markaði. Íslenskur sjávarútvegur þurfi á öflugum útgerðum að halda til að halda í við alþjóðlega samkeppni.
Forstjóri Síldarvinnslunnar telur ekki að kaup fyrirtækisins á Vísi í Grindavík leiði til samþjöppunar aflaheimilda, því eignarhald á kvóta Vísis færist frá fámennu fjölskyldufyrirtæki yfir til skráðs félags á hlutabréfamarkaði, með 5000 manna eigendahóp. Samherji er stærsti eigandi Síldarvinnslunnar.
Kaup Síldarvinnslunnar á Vísi í Grindavík hafa vakið umræðu enn á ný um samþjöppun eignarhalds í sjávarútvegi. Vísir hélt um 5,4 prósentUM af þorskkvóta síðasta fiskveiðiárs, en Síldarvinnslan, sem hefur sérhæft sig í veiðum á uppsjávarfiski eins og makríl, síld og loðnu, á um 2,7% þorskkvótans, og dótturfélagið Bergur-Huginn eitt og hálft prósent, samtals 9,6% af þorskkvótanum.
Samherji er stærsti hluthafi Síldarvinnslunnar, með tæpan þriðjungshlut, sem er tvöfalt meira en næststærsti eigandinn, Kjálkanes, sem er í eigu Björgólfs Jóhannssonar fyrrverandi forstjóra Samherja og fjölskyldu hans. Samherji og Síldarvinnslan eru þó ekki skráð sem tengdir aðilar hjá Fiskistofu, því fyrirtæki í sjávarútvegi þurfa að eiga að minnsta kosti helmingshlut hvert í öðru til að teljast tengdir aðilar. Það er mun þrengri skilgreining en á fjármálamarkaði. Þorsteinn Már Baldvinsson, forstjóri Samherja, er stjórnarformaður Síldarvinnslunnar.
Katrín Jakobsdóttir forsætisráðherra lýsti í vikunni yfir áhyggjum af samþjöppun í sjávarútvegi, og Sigurður Ingi Jóhannsson innviðaráðherra sagði á dögunum að það kallaði á breytta gjaldtöku af sjávarútveginum ef aflaheimildir söfnuðust á fárra hendur. Bjarni Benediktsson fjármálaráðherra telur hins vegar ekki ástæðu til að hafa áhyggjur, og Gunnþór Ingvason, forstjóri Síldarvinnslunnar, tekur í sama streng.
Mér finnst sérstakt að segja þegar 6 manna fjölskylda færir hluti sína í félagi í Grindavík yfir í 5000 manna hlutafélag á opnum markaði, að það sé samþjöppun, ég fæ það ekki til að ganga upp.
Engu að síður þýðir þetta að stærri hluti fiskveiðiheimildanna fer undir sömu samstæðu, og það er það sem margir eru að gagnrýna?
Síldarvinnslusamstæðan hefur verið að fjárfesta í sjávarútvegi síðustu ár og við höfum byggt okkur upp í aflaheimildum. Það liggur alveg fyrir að við erum með dótturfélög inni á okkar samstæðu og erum að styrkja bolfiskgrundvöll Síldarvinnslunnar hf. Við verðum komin með mjög breitt og öflugt íslenskt sjávarútvegsfyrirtæki þegar það er búið, þannig að ég held að það séu eingöngu tækifæri í því fyrir íslenskan sjávarútveg að hafa öflug félög. Við erum í alþjóðlegri samkeppni, við erum að keppa við fyrirtæki erlendis sem eru af allt annarri stærðargráðu en við.
Forstjóri Síldarvinnslunnar segir að sér þyki sérstakt þegar sagt er að kaup fyrirtækisins á Vísi í Grindavík leiði til samþjöppunar aflaheimilda. Með kaupunum flytjist eignarhald á öflugri útgerð frá sex manna fjölskyldu yfir til fimmþúsund manna hlutafélags á markaði. 